Qashqadaryo viloyati hokimining hududlarni rivojlantirish haqidagi hisoboti to‘g‘risida

O‘zbekiston Respublikasi Oliy Majlisi Senati Qashqadaryo viloyati hokimining hisobotini eshitib, viloyat hududlarini ijtimoiy-iqtisodiy jihatdan rivojlantirish, tadbirkorlikni har tomonlama qo‘llab-quvvatlash, aholi bandligini ta’minlash orqali turmush darajasini oshirish borasida muayyan ishlar amalga oshirilganligini qayd etadi.
 So‘nggi besh yil davomida Qashqadaryo viloyati shahar va tumanlarini ijtimoiy-iqtisodiy rivojlantirish yuzasidan O‘zbekiston Respublikasi Prezidentining 1 ta qarori va Vazirlar Mahkamasining 12 ta qarori qabul qilinib, tasdiqlangan dasturlar doirasida qator ishlar olib borilgan.
 Xususan, sanoat, xizmat ko‘rsatish va qishloq xo‘jaligi sohalarini rivojlantirish yo‘nalishlarida qariyb 8,1 trln so‘mlik 6,3 mingta investitsiya loyihasi ishga tushirilib, 28 mingdan ziyod yangi ish o‘rinlari yaratilgan.
 Ijtimoiy sohani rivojlantirish bo‘yicha 122 ta maktabgacha ta’lim tashkilotida, 210 ta umumta’lim maktabida, 81 ta tibbiyot muassasasida qurilish-ta’mirlash ishlari olib borilgan.
 Aholining uy-joyga bo‘lgan talabini qondirish maqsadida 10 mingdan ortiq xonadonga ega bo‘lgan 250 dan ziyod ko‘p kvartirali uylar hamda qariyb 4,9 mingta yangi namunaviy uy-joylar qurilib, foydalanishga topshirilgan.
 Infratuzilmani yaxshilash maqsadida 2,4 ming km dan ziyod avtomobil yo‘llarida qurish-ta’mirlash ishlari olib borilgan, 3 ming km dan ortiq elektr uzatish tarmog‘i va 858 dona transformator punktida amalga oshirilgan qurilish-rekonstruksiya ishlari natijasida 275 mingdan ziyod aholi va 900 ga yaqin tadbirkorlik subyektlarini barqaror elektr energiyasi bilan ta’minlashga erishilgan.
 Viloyatdagi 667 km gaz quvurlari yangidan montaj qilinishi evaziga jami 10 mingga yaqin aholi xonadonlari tabiiy gaz ta’minoti bilan ta’minlangan, 315 ming aholi uchun ichimlik suvi ta’minotini yaxshilash maqsadida 968 km ichimlik suvi quvurlari rekonstruksiya qilingan.
 Yerlarning meliorativ holatini yaxshilash maqsadida 3,7 ming km kollektorlarda qurilish-ta’mirlash ishlari bajarilgan, 58 ta irrigatsiya obyektini qurish va rekonstruksiya qilish evaziga 61 ming gektar yer maydonining suv ta’minoti yaxshilangan. Viloyatda ishlab chiqarilgan paxta tolasini qayta ishlash darajasi 11,9 foizdan 52,2 foizga oshgan.
 Viloyatda 2021-yil 1-iyul holatiga ko‘ra, kichik biznes va tadbirkorlik subyektlari soni 31 ming 937 tani tashkil etib, so‘nggi to‘rt yilda qariyb 2 barobarga ko‘paygan, kichik biznesning yalpi hududiy mahsulotdagi ulushi 70 foizga yetkazilgan. 
 Viloyatda 2017 — 2020-yillar mobaynida yalpi hududiy mahsulotning o‘sish sur’atlari o‘rtacha 109,8 foizni tashkil etgan, viloyat iqtisodiyotiga barcha manbalar hisobidan 73 trln so‘m miqdorida investitsiya jalb etilib, shundan xorijiy investitsiyalar hajmi 980 mln AQSh dollarini tashkil etgan.
 Viloyatni ijtimoiy-iqtisodiy jihatdan rivojlantirish borasida 2021-yilda ham qator ishlar amalga oshirilgan. Xususan, 2021-yil I yarim yilligida yalpi hududiy mahsulot hajmi 19,3 trln so‘mni, o‘sish sur’ati o‘tgan yilning shu davriga nisbatan 107,7 foizni tashkil etgan. Aholi jon boshiga yalpi hududiy mahsulot hajmi 5,8 mln so‘mdan iborat bo‘lib, yil yakunida 10,7 mln so‘mni tashkil etishi kutilmoqda.
 Viloyatda mahalliy budjet daromadlarining 2021-yil I yarim yilligi uchun prognoz rejasi 1 039,4 mlrd so‘m bo‘lib, amalda 1 187,3 mlrd so‘mga yoki rejaga nisbatan 114,2 foizga bajarilgan.
 Hududiy investitsiya dasturiga muvofiq joriy yilning o‘tgan davri mobaynida umumiy qiymati 1,9 trln so‘mlik jami 709 ta loyiha ishga tushirilgan va 4,4 mingta yangi ish o‘rni yaratilgan. To‘g‘ridan-to‘g‘ri xorijiy investitsiyalar asosan Xitoy, Turkiya, Singapur, Eron, Rossiya, Kanada, Niderlandiya davlatlaridan jalb etilgan.
 2021-yilda 4 ta tumanda (Qarshi, Koson, Kitob, Shahrisabz) jami 47 ming 850 tonna tolani qayta ishlash quvvatiga ega 5 ta ip kalava ishlab chiqarish loyihasi ishga tushirilishi natijasida tolani qayta ishlash darajasini 88 foizga (120,5 ming tonnaga) yetkazish kutilmoqda.
 Viloyatdagi 19 ming gektardan ortiq bog‘, 7,6 ming gektar tokzor, 14 ming gektardan ziyod sabzavot maydonlarida har yili o‘rtacha 165 ming tonna meva, 94 ming tonna uzum, 510 ming tonna sabzavot yetishtirilmoqda, 15 ta meva-sabzavot mahsulotlarini qayta ishlash korxonasi faoliyat yuritmoqda.
 Shuningdek, viloyatda 28 ta kichik sanoat zonasi tashkil etilgan bo‘lib, ularda 56 ta investitsiya loyihasi ishga tushirilgan, mazkur korxonalar tomonidan joriy yilning yanvar — avgust oylarida 19,8 mlrd so‘mlik mahsulotlar ishlab chiqarilgan, ushbu mahsulotlarning qariyb 55 foizi import o‘rnini bosuvchi mahsulotlar hisoblanadi.
 Viloyat bo‘yicha joriy yilgi eksport prognozi rejasi 165,6 mln AQSh dollari bo‘lib, shundan sanoat mahsulotlari eksporti 108,2 mln AQSh dollarini, meva-sabzavot mahsulotlari eksporti 57,4 mln AQSh dollarini tashkil etadi. 2021-yilning yanvar — avgust oylarida 129,3 mln AQSh dollari miqdorida sanoat va meva-sabzavot mahsulotlari eksport qilingan va belgilangan reja ijrosi 125 foizga bajarilgan. 
 Shu bilan birga, O‘zbekiston Respublikasi Oliy Majlisi Senatining ishchi guruhi tomonidan o‘rganish jarayonida viloyatni ijtimoiy-iqtisodiy rivojlantirish borasida o‘z yechimini kutib turgan bir qator muammoli masalalar mavjudligi aniqlangan. Jumladan:
 Viloyatda hududiy investitsiya dasturlarini shakllantirish jarayonida ayrim loyihalar tashabbuskorlarning imkoniyatlari o‘rganilmasdan dasturga kiritilganligi bois ijro muddati kelmasdan “istiqbolsiz” deb topilgan.
 Bugungi kunda mavjud kichik sanoat zonalarining imkoniyatlaridan to‘liq foydalanilmayapti, Nishon, Yakkabog‘, G‘uzor, Mirishkor, Muborak, Shahrisabz, Qarshi tumanlari va Shahrisabz shahridagi 10 ta kichik sanoat zonasini tashqi muhandislik-kommunikatsiya tarmoqlari bilan ta’minlash bo‘yicha qurilish-montaj ishlari boshlanmagan.
 Viloyatda tadbirkorlik subyektlarining mulklari buzilishi natijasida yetkazilgan zararlarning kompensatsiya qilinmayotganligi, davlat organlari tomonidan tadbirkorlik subyektlari faoliyatini noqonuniy tekshirish holatlari mavjud, so‘nggi ikki yilda 164 ta raqobatga zid qonun hujjatlari va harakatlar amalga oshirilgan.
 Oziq-ovqat xavfsizligini ta’minlash maqsadida kartoshka urug‘chiligini rivojlantirish bo‘yicha belgilangan tadbirlar ijrosi ta’minlanmagan, suv tejovchi texnologiyalarni va yomg‘irlatib sug‘orishni joriy etish rejalari to‘liq bajarilmagan.
 Viloyatdagi 95 ta mahallada maktabgacha ta’lim tashkiloti mavjud emas, 2021-yilgi Investitsiya dasturi doirasida ta’mirlanib, foydalanish uchun topshirilgan 7 ta maktabgacha ta’lim tashkilotini mebel va jihozlar bilan ta’minlash ishlari yakuniga yetkazilmagan.
 Joriy yilning 13-sentabr holatiga ko‘ra, viloyatdagi umumta’lim maktablari uchun 2021-yilda nashr qilinishi rejalashtirilgan darsliklarning 46 foizi yetkazib berilgan, xolos, 2021-yilgi Investitsiya dasturi doirasida jihozlanishi belgilangan 93 ta umumta’lim maktabidan 36 tasiga mebel va jihozlar qisman yetkazib berilgan, qolgan 57 tasiga esa yetkazib berish kechikmoqda. 
 Viloyatda 2021-yil 1-sentabr holatiga ko‘ra, 3 ming 108 ta jinoyat sodir etilgan bo‘lib, ushbu ko‘rsatkich o‘tgan yilning shu davriga nisbatan 70 foizga ortgan, jinoyat sodir etish holatlari Qarshi, Dehqonobod, Qamashi, Kasbi tumanlarida 2 — 2,8 barobarga oshgan. Og‘ir va o‘ta og‘ir jinoyatlar soni ham o‘tgan yilning mos davriga nisbatan qariyb 80 foizga ko‘paygan, mazkur turdagi jinoyatlar Kasbi tumanida 4 barobar, Qamashi tumanida 3 barobar ortishiga yo‘l qo‘yilgan.
 Viloyatda joriy yilning yanvar — avgust oylarida korrupsiya va budjet mablag‘larini talon-toroj qilish bilan bog‘liq 374 ta jinoyat sodir etilgan va natijada 44 mlrd. so‘m miqdorida moddiy zarar yetkazilgan. 
 Xalq deputatlari Qashqadaryo viloyat Kengashining 2021-yil 13-sentabrda bo‘lib o‘tgan sessiyasida o‘rganish natijalari tanqidiy muhokama etilib, tegishli idora va tashkilotlar hamda mahalliy hokimliklar rahbarlarining hisobotlari eshitilgan, viloyat darajasidagi muammoli masalalar va yo‘l qo‘yilgan kamchiliklarni bartaraf etish bo‘yicha “Yo‘l xaritasi” tasdiqlangan.
 Qashqadaryo viloyatini kompleks rivojlantirish borasidagi ishlar samaradorligini yanada oshirish, belgilangan chora-tadbirlar ijrosi ustidan nazoratni tashkil etish maqsadida hamda “O‘zbekiston Respublikasi Oliy Majlisi Senatining Reglamenti to‘g‘risida”gi Qonunning 322-moddasi va “Parlament nazorati to‘g‘risida”gi Qonunning 102-moddasiga muvofiq O‘zbekiston Respublikasi Oliy Majlisining Senati qaror qiladi:
 1. Quyidagilar:
 Qashqadaryo viloyati hokimi Z. Mirzayevning viloyatni kompleks ravishda ijtimoiy-iqtisodiy rivojlantirish borasida amalga oshirilayotgan ishlar to‘g‘risidagi hisoboti;
 O‘zbekiston Respublikasi Oliy Majlisi Senatining Mahalliy hokimiyat vakillik organlari faoliyatini kuchaytirishga ko‘maklashuvchi komissiyasi raisi T. Madumarovning Qashqadaryo viloyatini kompleks o‘rganish yakunlari haqidagi axboroti (ilova) ma’lumot uchun qabul qilinsin.
 2. Qashqadaryo viloyatini har tomonlama rivojlantirish, xususiy tadbirkorlikni qo‘llab-quvvatlash, aholi muammolarini bartaraf etish borasidagi ishlarni o‘rganish yakunlari muhokamasiga bag‘ishlangan xalq deputatlari viloyat Kengashi sessiyasi o‘tkazilganligi hamda tegishli qaror qabul qilinganligi inobatga olinsin.
 3. Moliya vazirligi (T. Ishmetov) tasdiqlangan manzilli dasturga muvofiq Chiroqchi tumanida tashkil etiladigan “Chiroqchi” erkin iqtisodiy zonasi uchun gaz taqsimlash stansiyasini va gaz tarmog‘ini qurish, Yakkabog‘, G‘uzor, Shahrisabz, Qarshi tumanlari va Shahrisabz shahridagi kichik sanoat zonalariga tashqi gaz tarmoqlarini qurish bo‘yicha ssuda mablag‘larini ajratish masalasini o‘rganib chiqsin hamda tegishli choralar ko‘rsin.
 4. Davlat soliq qo‘mitasi (Sh. Kudbiyev) 2021-yil yakuniga qadar Muborak, G‘uzor, Qamashi, Mirishkor, Nishon tumanlari va Qarshi, Shahrisabz shaharlarida soliq to‘lovchilarning budjet oldidagi mavjud boqimonda qarzdorligini (umidsiz hamda to‘lov muddati uzaytirilgan soliqlarsiz) kamaytirish choralarini ko‘rsin, yuridik shaxslarning budjet to‘lovlari bo‘yicha ortiqcha to‘langan summalari qaytarilishini ta’minlasin. 
 5. Suv xo‘jaligi vazirligi (Sh. Xamrayev):
 Iqtisodiy taraqqiyot va kambag‘allikni qisqartirish, Moliya vazirliklari, “Hududiy elektr tarmoqlari” AJ bilan birgalikda ikki hafta muddatda “Talimarjon” suv omborini to‘ldirish maqsadida Qarshi nasos stansiyalari kaskadidagi 4 qator nasos agregatlari to‘xtovsiz ishlashini ta’minlash uchun yil yakuniga qadar qo‘shimcha elektr energiyasi limiti hamda zarur mablag‘ ajratish masalasini batafsil o‘rganib chiqib, tegishli takliflarni Vazirlar Mahkamasiga kiritsin; 
 Moliya vazirligi bilan birgalikda bir oy muddatda ko‘p yillik tajribaga ega malakali xodimlarni saqlab qolish maqsadida Qarshi nasos stansiyalari kaskadi xodimlarining o‘rtacha ish haqini oshirish masalasini o‘rgansin va natijasiga binoan tegishli choralarni ko‘rsin.
 6. Iqtisodiy taraqqiyot va kambag‘allikni qisqartirish vazirligi (J. Qo‘chqorov) Moliya, Qishloq xo‘jaligi, Suv xo‘jaligi vazirliklari, Qashqadaryo viloyati hokimligi bilan birgalikda bir oy muddatda Shahrisabz tumanining Sarchashma qishlog‘ini suv bilan ta’minlashni yaxshilash maqsadida 7,3 km uzunlikdagi dastlabki qiymati 2 mlrd so‘m bo‘lgan kanal qurish loyihasini o‘rganib chiqib, o‘rganish natijalari asosida tegishli takliflar tayyorlasin hamda Vazirlar Mahkamasiga kiritsin. 
 7. Energetika vazirligi (A. Sultanov), “O‘zbekiston Milliy elektr tarmoqlari” AJ (D. Isaqulov) joriy yilgi kuz-qish mavsumida zarurat bo‘lmagan hollarda elektr ta’minoti bo‘yicha cheklovlar kiritmaslik, “Qashqadaryo hududiy elektr tarmoqlari” AJning sutkalik elektr energiyasi iste’mol limitini oshirish masalalarini ko‘rib chiqsin.
 8. Qishloq xo‘jaligi vazirligi (J. Xodjayev) oziq-ovqat xavfsizligini ta’minlash maqsadida kartoshka urug‘chiligi bo‘yicha belgilangan tadbirlar ijrosiga alohida e’tibor qaratsin, suv tejovchi texnologiyalarni, yomg‘irlatib sug‘orishni joriy etish, suv sarfini aniqlovchi gidropostlar tashkil etish borasida belgilangan tadbirlarning ijrosini ta’minlash choralarini ko‘rsin.
 9. “O‘zbekneftgaz” AJ (M. Abdullayev):
 Muborak tumani markazida oqova suv nasos stansiyalarini rekonstruksiya qilish ishlarini yakuniga yetkazish maqsadida “Muborak gazni qayta ishlash zavodi” MChJ tomonidan 6,6 mlrd so‘m mablag‘ ajratilishini ta’minlash;
 G‘uzor tumanida ichimlik suvi ta’minotini bosqichma-bosqich yaxshilash maqsadida Moliya vazirligi huzuridagi Suv ta’minoti va kanalizatsiya tizimlarini rivojlantirish jamg‘armasiga o‘tkazilishi belgilangan 28 mlrd so‘m mablag‘ning qolgan qismini o‘tkazish choralarini ko‘rsin. 
 10. Uy-joy kommunal xizmat ko‘rsatish vazirligi (Sh. Xidoyatov) Iqtisodiy taraqqiyot va kambag‘allikni qisqartirish, Suv xo‘jaligi vazirliklari, Qashqadaryo viloyati hokimligi bilan birgalikda ikki oy muddatda:
 viloyatning Koson, Kasbi, Muborak, Mirishkor va Qarshi tumanlari aholisini toza ichimlik suvi bilan ta’minlash maqsadida Shahrisabz tumanida joylashgan “Hisorak” suv omboridan diametri Ø 1020 ÷ 1200 mm bo‘lgan yangi quvur tarmog‘ini tortish;
 mavjud artezian quduqlarini ta’mirlash, yer osti suvini ichimlik suvi darajasida tozalovchi uskuna va inshootlarni o‘rnatish hamda aholini lokal suv ta’minoti tizimlariga ulash jarayoniga davlat-xususiy sheriklik tamoyili asosida hamda imtiyoz va preferensiyalar berish orqali tadbirkorlik subyektlarini jalb etish masalalarini o‘rganib chiqib, natijalarini Vazirlar Mahkamasiga taqdim etsin. 
 11. Avtomobil yo‘llari qo‘mitasi (A. Abduvaliyev) Iqtisodiy taraqqiyot va kambag‘allikni qisqartirish, Moliya vazirliklari, Qashqadaryo viloyati hokimligi bilan birgalikda Koson tumanining Olachabob va Raximso‘fi qishloqlaridan o‘tgan “Eski anhor” kanali ustiga yangi ko‘prik qurish masalasini 2022-yilgi Investitsiya dasturiga kiritish masalasini ko‘rib chiqsin.
 12. Ichki ishlar vazirligi (P. Bobojonov) Qashqadaryo viloyatida jinoyatchilik va huquqbuzarlik holatlari ortib borayotganligini inobatga olgan holda, ularning oldini olish bo‘yicha qo‘shimcha chora-tadbirlarni belgilasin va amalga oshirsin, bunda jinoyatchilik holatlari keskin oshgan hududlarga alohida e’tibor qaratsin.
 13. Bandlik va mehnat munosabatlari vazirligi (N. Xusanov) ishsiz fuqarolarni kasb-hunarga o‘qitish bo‘yicha o‘quv kurslari tashkil etish jarayonida mahalliy imkoniyatlarni inobatga olsin, o‘qitilgan fuqarolarni doimiy ishga joylashtirish choralarini ko‘rsin, xodimlarni majburiy mehnatga jalb qilish bo‘yicha aniqlangan har bir holat yuzasidan javobgarlik choralari qo‘llanilishini ta’minlasin.
 14. Maktabgacha ta’lim vazirligi (A. Shin):
 2021-yil 15-noyabrga qadar 2021-yilgi Investitsiya dasturi doirasida ta’mirlanib, foydalanishga topshirilgan 7 ta maktabgacha ta’lim tashkilotiga mebel va jihozlar to‘liq yetkazib berilishini ta’minlasin.
 Qashqadaryo viloyati hokimligi bilan birgalikda viloyatdagi maktabgacha ta’lim tashkiloti mavjud bo‘lmagan mahallalar va ulardagi maktabgacha ta’lim yoshidagi bolalar sonidan kelib chiqqan holda mavjud ehtiyojni o‘rgansin hamda ushbu mahallalarda davlat-xususiy sheriklik asosidagi va oilaviy maktabgacha ta’lim tashkilotlarini tashkil etish bo‘yicha manzilli reja ishlab chiqib, ijrosini ta’minlasin. 
 15. Xalq ta’limi vazirligi (Sh. Shermatov):
 2021-yil 15-oktabrga qadar umumta’lim maktablarining 1-sinfiga qabul qilingan o‘quvchilar uchun “Prezident sovg‘asi”ning to‘liq yetkazib berilishini ta’minlasin; 
 2021-yil 1-dekabrga qadar umumta’lim maktablari uchun darsliklar to‘plamlarini, shuningdek 2021-yilgi Investitsiya dasturiga kiritilgan maktablar uchun mebel va jihozlarni to‘liq yetkazib berish choralarini ko‘rsin;
 Oliy va o‘rta maxsus ta’lim vazirligi, Qashqadaryo viloyati hokimligi bilan birgalikda bir oy muddatda Kitob tumanining “Varganza” mahallasida ta’lim o‘zbek tilida olib boriladigan maktabga ehtiyoj mavjudligini, shuningdek tog‘li hududda joylashgan 63-sonli umumta’lim maktabi foydalanishga yaroqsiz ahvolga kelib qolganligini inobatga olgan holda, amaliyot poligoni sifatida foydalanish uchun Qarshi davlat universitetiga va O‘zbekiston Milliy universitetiga berilgan, ammo bugungi kunda foydalanilmayotgan sobiq Kitob sanoat qurilish kolleji va Kitob agrobiznes kolleji binosida yangi maktab tashkil etish masalasini atroflicha o‘rganib chiqib, tegishli takliflar ishlab chiqsin hamda Vazirlar Mahkamasiga kiritsin.
 16. Oliy va o‘rta maxsus ta’lim vazirligi (A. Toshqulov) Madaniyat vazirligi bilan birgalikda Kitob tumanidagi 1-son kasb-hunar maktabi binosida joylashgan 10-sonli bolalar musiqa va san’at maktabining ijara to‘lovisiz faoliyat olib borishini ta’minlash bo‘yicha tegishli choralarni amalga oshirsin. 
 17. Sog‘liqni saqlash vazirligi (A. Xadjibayev):
 Iqtisodiy taraqqiyot va kambag‘allikni qisqartirish, Moliya vazirliklari bilan birgalikda bir oy muddatda Respublika shoshilinch tibbiy yordam ilmiy markazi Qashqadaryo filiali quvvatini 220 o‘rindan 300 o‘ringa ko‘paytirish, Respublika ixtisoslashgan kardiologiya ilmiy-amaliy tibbiyot markazi Qarshi filiali negizida 15 — 20 o‘rinli bolalar kardio-jarrohlik bo‘limini tashkil etish masalalarini batafsil o‘rganib chiqsin, zarurat mavjudligi bo‘yicha xulosa qilinganda tegishli takliflar tayyorlab, Vazirlar Mahkamasiga kiritsin; 
 2021-yil 1-noyabrgacha Chiroqchi tumanida aholi soni ko‘pligini va hududiy jihatdan kattaligini inobatga olib, tibbiy xizmatni aholiga yaqinlashtirish maqsadida “Langar”, “Umakay”, “G‘allakor”, “Qahramon” mahallalarida birlamchi bo‘g‘in tibbiyot muassasalarini tashkil etish masalasini ko‘rib chiqsin.
 18. O‘zbekiston Respublikasi Bosh prokuraturasi (N. Yo‘ldoshev) viloyatdagi tadbirkorlik subyektlarining huquq va manfaatlari buzilishi holatlarini o‘rganib, ularning faoliyati bo‘yicha o‘tkazilgan noqonuniy tekshiruvlarga huquqiy baho bersin hamda natijasi yuzasidan 2021-yilning 1-noyabriga qadar Oliy Majlis Senatiga axborot kiritsin.
 19. O‘zbekiston Respublikasi Markaziy banki (M. Nurmuratov) 2021-yil yakuniga qadar viloyatning borish qiyin bo‘lgan chekka hududlarida “Uzcard” va “Humo” tizimida ishlovchi bank kartalari xizmatini amalga oshirish imkonini beruvchi bankomat va infokiosklarni ishga tushirish choralarini ko‘rsin.
 20. Axborot texnologiyalari va kommunikatsiyalarini rivojlantirish vazirligi (Sh. Sadikov) Qashqadaryo viloyati hokimligi bilan birgalikda viloyatda mobil aloqa kompaniyalari tomonidan qo‘shma mobil aloqa baza stansiyalarini o‘rnatish, chekka tumanlardagi aholi maskanlarini keng polosali mobil internet bilan qamrab olish darajasini 90 foizga yetkazish bo‘yicha “Yo‘l xaritasi”ni ishlab chiqsin va amalga oshirilgan ishlar yuzasidan 2021-yilning 10-oktabriga qadar Oliy Majlis Senatiga axborot kiritsin. 
 21. Tashqi ishlar vazirligi (A. Kamilov) mutasaddi vazirlik va idoralar bilan birgalikda Qarshi nasos stansiyalari kaskadining Turkmaniston davlati hududida joylashgan obyektlarida ishlaydigan hamda unga texnik xizmat ko‘rsatadigan xodimlarining Turkmaniston davlati hududiga “Talimarjon” chegara posti orqali o‘tib qaytishini yo‘lga qo‘yish masalasida Turkmaniston tomoni bilan muzokaralar olib borsin.
 22. Qashqadaryo viloyati hokimligi (Z. Mirzayev):
 hududlarni ijtimoiy-iqtisodiy rivojlantirish dasturlari va investitsiya dasturlarini shakllantirish jarayonida loyihalarni chuqur tahlil etsin, istiqbolsiz loyihalarni kiritishga chek qo‘ysin; 
 2021-yilgi Investitsiya dasturi doirasida ijtimoiy soha obyektlarida amalga oshirilayotgan qurilish-ta’mirlash ishlari bo‘yicha ortda qolish holatlarini bartaraf etish choralarini ko‘rsin;
 tuman (shahar) budjetlarining qo‘shimcha manbalari mablag‘laridan foydalanishdan oldin amalga oshiriladigan xarajatlar tegishli xalq deputatlari mahalliy Kengashlari muhokamasiga qo‘yilishi bo‘yicha talabga qat’iy rioya etilishini ta’minlasin; 
 tuman (shahar) hokimliklari tomonidan ko‘p kvartirali uylarni kuz-qish mavsumiga tayyorlash hamda o‘ta ta’mirtalab 34 ta ko‘p kvartirali uyni ta’mirlash ishlari amalga oshirilishini, Qarshi tumanining “Quyi-Beshkent” mahallasidagi avariya holatidagi 10-ko‘p kvartirali uyning to‘liq o‘rganib chiqilib, natijasi bo‘yicha zarur choralar ko‘rilishini ta’minlasin;
 Kitob tumanidagi 12, 16, 18-sonli maktabgacha ta’lim tashkilotini ta’mirlash, “Obod qishloq” dasturi asosida ta’mirlangan 21, 25-sonli maktabgacha ta’lim tashkilotini jihozlash, Mirishkor tumanidagi 6-sonli maktabgacha ta’lim tashkiloti faoliyati uchun zarur sharoitlar yaratish bo‘yicha tegishli chora-tadbirlarni amalga oshirsin; 
 faoliyati to‘xtatilgan kichik biznes subyektlarini tuman (shahar)lar hamda tarmoqlar kesimida tahlil qilgan holda, ularning o‘z faoliyatlarini qayta tiklashlari uchun har tomonlama yordam ko‘rsatsin;
 tuman (shahar)larda “Ayollar daftari”ga kiritilgan xotin-qizlar muammolari tizimli hal etilishini davom ettirgan holda, ularni doimiy ish bilan ta’minlash, imtiyozli kreditlar ajratish, uy-joyini ta’mirlash, sog‘lomlashtirish masalalariga jiddiy e’tibor qaratilishini ta’minlasin.
 23. O‘zbekiston Respublikasi Vazirlar Mahkamasi:
 Qashqadaryo viloyatida tashkil etilishi belgilangan kichik sanoat zonalari faoliyatining yo‘lga qo‘yilishini, ularning tashqi muhandislik-kommunikatsiya tarmoqlari bilan ta’minlanishini chuqur tahlil etsin hamda natijasi yuzasidan tegishli choralarni amalga oshirsin;
 Qashqadaryo viloyati tumanlarini ijtimoiy-iqtisodiy rivojlantirish, ijtimoiy soha muassasalarini tashkil etish maqsadida qabul qilingan qarorlarni chuqur tahlil etgan holda, ijro muddati o‘tgan yoki kelgusi yil etib belgilangan tadbirlarning 2022-yilgi Investitsiya dasturida aks ettirilishiga alohida e’tibor qaratsin;
 ushbu Qaror ijrosi yuzasidan tegishli vazirlik va idoralar tomonidan kiritilgan takliflarni belgilangan muddatlarda ko‘rib chiqib, natijalari bo‘yicha tegishli choralarni ko‘rsin; 
 hududlarni ijtimoiy-iqtisodiy rivojlantirishga qaratilgan dasturlarni tayyorlash jarayonida moliyaviy manbalari aniq bo‘lgan tadbirlarning o‘rin olishini ta’minlasin;
 mazkur Qaror bilan vazirlik va idoralarga yuklatilgan vazifalar bajarilishini nazorat qilib borsin, har bir band ijrosi bo‘yicha amalga oshirilgan ishlar haqidagi dastlabki axborotni 2022-yil 15-yanvargacha, yakuniy axborotni 2022-yil 15-aprelgacha O‘zbekiston Respublikasi Oliy Majlisi Senatiga taqdim etsin.
 24. Xalq deputatlari Qashqadaryo viloyati Kengashiga:
 mahalliy budjet qo‘shimcha manbalari mablag‘larining kamida 30 foizini jamoatchilik fikri asosida aholi tomonidan ko‘tarilayotgan muammolarni hal etishga yo‘naltirish;
 hududni ijtimoiy-iqtisodiy rivojlantirish maqsadida tasdiqlangan dasturlar, xususan, investitsiya dasturi, “yo‘l xaritalari” ijrosi ustidan doimiy ravishda deputatlik nazoratini amalga oshirish;
 mahalliy davlat boshqaruvi organlari rahbarlarining hisobot va axborotlarini eshitib, tanqidiy muhokama qilib borish hamda ular faoliyatiga tegishli baho berish; 
 har bir deputatning o‘z saylov okrugida “Temir daftar”, “Yoshlar daftari”, “Ayollar daftari” asosida aholi muammolarining hal etilishi ustidan deputatlik nazorati o‘rnatishini, bu borada faol va mas’uliyatli bo‘lishini ta’minlash tavsiya etilsin. 
 25. Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahar Kengashlariga Qashqadaryo viloyatidagi mavjud muammolar va yo‘l qo‘yilgan kamchiliklardan kelib chiqib, hududlarni ijtimoiy-iqtisodiy rivojlantirishga qaratilgan dasturlar ijrosi ustidan ta’sirchan deputatlik nazoratini yo‘lga qo‘yish, bu borada muntazam mahalliy davlat boshqaruvi organlari rahbarlarining hisobotlarini eshitib, muhokama qilib borish tavsiya etilsin.
 26. O‘zbekiston Respublikasi Oliy Majlisi Senatining Fan, ta’lim va sog‘liqni saqlash masalalari qo‘mitasi (O. Iminov) Oliy va o‘rta maxsus ta’lim, Xalq ta’limi, Maktabgacha ta’lim vazirliklari bilan birgalikda o‘quv darsliklari nashr etilishi, ta’lim muassasalarining zarur mebel va jihozlar bilan ta’minlanishi mexanizmlarini chuqur tahlil qilgan holda, natijalarini Qo‘mita yig‘ilishida muhokama qilsin. 
 27. O‘zbekiston Respublikasi Oliy Majlisi Senati qo‘mitalari ushbu Qarorda belgilangan vazifalarning tegishli vazirlik va idoralar tomonidan ijrosi ta’minlanishini nazorat qilsin hamda natijalari bo‘yicha axborotlarni belgilangan muddatlarda Mahalliy hokimiyat vakillik organlari faoliyatini kuchaytirishga ko‘maklashuvchi komissiyaga kiritib borsin. 
 28. O‘zbekiston Respublikasi Oliy Majlisi Senatining Mahalliy hokimiyat vakillik organlari faoliyatini kuchaytirishga ko‘maklashuvchi komissiyasi Qaror ijrosi yuzasidan taqdim etilgan ma’lumotlarni umumlashtirib borsin hamda natijalari bo‘yicha 2022-yilning 1-mayiga qadar Oliy Majlis Senati Kengashiga tahliliy axborot kiritsin.
 29. Mazkur Qarorning ijrosini nazorat qilish O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklansin.
 30. Ushbu Qaror qabul qilingan kundan e’tiboran kuchga kiradi.
 2021-yil 7 — 12-sentabr kunlari O‘zbekiston Respublikasi Oliy Majlisi Senati ishchi guruhi tomonidan Qashqadaryo viloyatini ijtimoiy-iqtisodiy rivojlantirish borasida amalga oshirilayotgan ishlar o‘rganildi.
 O‘rganishlar viloyatda hududlarni kompleks ravishda rivojlantirish, aholi muammolari bilan ishlash orqali ularning turmush darajasini yaxshilash borasida muayyan ishlar olib borilganligini ko‘rsatdi. Jumladan:
 So‘nggi besh yil davomida Qashqadaryo viloyati shahar va tumanlarini ijtimoiy-iqtisodiy rivojlantirish yuzasidan O‘zbekiston Respublikasi Prezidentining 1 ta qarori va Vazirlar Mahkamasining 12 ta qarori qabul qilinib, tasdiqlangan dasturlar doirasida qator ishlar olib borilgan.
 Xususan, sanoat, xizmat ko‘rsatish va qishloq xo‘jaligi sohalarini rivojlantirish yo‘nalishlarida qariyb 8,1 trln so‘mlik 6,3 mingta investitsiya loyihasi ishga tushirilib, 28 mingdan ziyod yangi ish o‘rinlari yaratilgan. 
 Ijtimoiy sohani rivojlantirish bo‘yicha 122 ta maktabgacha ta’lim tashkilotida, 210 ta umumta’lim maktabida, 81 ta tibbiyot muassasasi, 3 ta madaniyat muassasasida qurilish-ta’mirlash ishlari olib borilgan.
 Aholining uy-joyga bo‘lgan talabini qondirish maqsadida 10 ming 274 xonadonli 251 ta ko‘p kvartirali uy hamda 4 ming 893 ta yangi namunaviy uy-joy qurilib, foydalanishga topshirilgan.
 Infratuzilmani yaxshilash maqsadida 2 ming 409 km yo‘llarda qurish-ta’mirlash ishlari olib borilgan, 3 ming 48,5 km elektr uzatish tarmog‘i va 858 dona transformator punktida amalga oshirilgan qurilish-rekonstruksiya ishlari natijasida 275 mingdan ziyod aholi hamda 900 ga yaqin tadbirkorlik subyektlarini barqaror elektr energiyasi bilan ta’minlashga erishilgan.
 Viloyatdagi 667 km gaz quvurlari yangidan montaj qilinishi evaziga jami 10 mingga yaqin aholi xonadonlari tabiiy gaz ta’minoti bilan ta’minlangan, 315 ming aholi uchun ichimlik suvi ta’minotini yaxshilash maqsadida 968 km ichimlik suvi quvurlari rekonstruksiya qilingan.
 Yerlarning meliorativ holatini yaxshilash maqsadida 3,7 ming km kollektorlarda qurilish-ta’mirlash ishlari bajarilgan, 58 ta irrigatsiya obyektini qurish va rekonstruksiya qilish evaziga 61 ming gektar yer maydonining suv ta’minoti yaxshilangan. Viloyatda ishlab chiqarilgan paxta tolasini qayta ishlash darajasi 11,9 foizdan 52,2 foizga oshgan.
 Viloyatda 2021-yil 1-iyul holatiga ko‘ra, kichik biznes va tadbirkorlik subyektlari soni 31 ming 937 tani tashkil etib, so‘nggi to‘rt yilda qariyb 2 barobarga ko‘paygan, kichik biznesning yalpi hududiy mahsulotdagi ulushi 70 foizga yetkazilgan. 
 Viloyatda 2017 — 2020-yillar mobaynida yalpi hududiy mahsulotning o‘sish sur’atlari o‘rtacha 109,8 foizni tashkil etgan, viloyat iqtisodiyotiga barcha manbalar hisobidan 73 trln so‘m miqdorida investitsiya jalb etilib, shundan xorijiy investitsiyalar hajmi 980 mln AQSh dollarini tashkil etgan.
 Viloyat hududida jami 114 ta mineral xom-ashyo konlari aniqlangan bo‘lib, ushbu konlarning 88 tasi o‘zlashtirilgan, mavjud mineral va ishlab chiqarish resurslaridan kelib chiqib Kitob va Dehqonobod tumanlari qurilish materiallari ishlab chiqarishga ixtisoslashtirilgan.
 Viloyatni ijtimoiy-iqtisodiy jihatdan rivojlantirish borasida 2021-yilda ham qator ishlar amalga oshirilgan. Xususan, 2021-yil I yarim yilligida yalpi hududiy mahsulot hajmi 19,3 trln so‘mni, o‘sish sur’ati o‘tgan yilning shu davriga nisbatan 107,7 foizni tashkil etgan. Aholi jon boshiga yalpi hududiy mahsulot hajmi 5,8 mln so‘mdan iborat bo‘lib, yil yakunida 10,7 mln so‘mni tashkil etishi kutilmoqda.
 Viloyatda mahalliy budjet daromadlarining 2021-yil I yilligi uchun prognoz rejasi 1 trln 39,4 mlrd so‘m bo‘lib, amalda 1 trln 187,3 mlrd so‘mga yoki rejaga nisbatan 114,2 foizga bajarilgan.
 Hududiy investitsiya dasturiga muvofiq joriy yilning o‘tgan davri mobaynida umumiy qiymati 1,9 trln so‘mlik jami 709 ta loyiha ishga tushirilgan va 4,4 mingta yangi ish o‘rni yaratilgan. To‘g‘ridan-to‘g‘ri xorijiy investitsiyalar asosan Xitoy, Turkiya, Singapur, Eron, Rossiya, Kanada, Niderlandiya davlatlaridan jalb etilgan.
 2021-yilda 4 ta tumanda (Qarshi, Koson, Kitob, Shahrisabz) jami 47 ming 850 tonna tolani qayta ishlash quvvatiga ega 5 ta ip kalava ishlab chiqarish loyihasi ishga tushirilishi natijasida tolani qayta ishlash darajasini 88 foizga (120,5 ming tonnaga) yetkazish kutilmoqda.
 Viloyatdagi 19 ming gektardan ortiq bog‘, 7,6 ming gektar tokzor, 14 ming gektardan ziyod sabzavot maydonlarida har yili o‘rtacha 165 ming tonna meva, 94 ming tonna uzum, 510 ming tonna sabzavot yetishtirilmoqda, 15 ta meva-sabzavot mahsulotlarini qayta ishlash korxonasi faoliyat yuritmoqda.
 Pandemiya sharoitida tadbirkorlarni qo‘llab-quvvatlashga qaratilgan tadbirlar doirasida 26 mingta tadbirkorlik subyektiga 366 mlrd so‘mlik soliq, 580 nafar tadbirkorga 2,5 trln so‘mdan ziyod bojxona imtiyozlari va tarif preferensiyalari berilgan, 5 ming 786 nafar tadbirkorning 576 mlrd so‘mlik kredit to‘lovi muddati uzaytirilgan, 4 ming 129 ming nafar tadbirkorga 725 mlrd so‘mlik kompensatsiya, 3,2 trln so‘mlik kafillik berilgan.
 Shuningdek, viloyatda 28 ta kichik sanoat zonasi tashkil etilgan bo‘lib, ularda 56 ta investitsiya loyihasi ishga tushirilgan, mazkur korxonalar tomonidan joriy yilning yanvar — avgust oylarida 19,8 mlrd so‘mlik mahsulotlar ishlab chiqarilgan, ushbu mahsulotlarning qariyb 55 foizi import o‘rnini bosuvchi mahsulotlar hisoblanadi.
 Faoliyat ko‘rsatmayotgan korxonalar bilan alohida ishlash tizimi yo‘lga qo‘yilishi natijasida 2017-yilda 270 ta, 2018-yilda 301 ta, 2019-yilda 307 ta, 2020-yilda 1 ming 99 ta korxona faoliyati qayta tiklangan.
 Viloyat bo‘yicha joriy yilgi eksport prognozi rejasi 165,6 mln AQSh dollari bo‘lib, shundan sanoat mahsulotlari eksporti 108,2 mln AQSh dollarini, meva-sabzavot mahsulotlari eksporti 57,4 mln AQSh dollarini tashkil etadi. 2021-yilning yanvar — avgust oylarida 129,3 mln AQSh dollari miqdorida sanoat va meva-sabzavot mahsulotlari eksport qilingan hamda belgilangan reja ijrosi 125 foizga bajarilgan.
 Viloyatda xizmat ko‘rsatish sohasiga talab ortib borayotganligi bois joriy yilning I yarim yilligida xizmat ko‘rsatish hajmi 6,9 trln so‘mni tashkil etib, o‘tgan yilning shu davriga nisbatan 120,7 foizga oshgan. Ushbu sohani yanada rivojlantirish maqsadida viloyatdagi 11 ta tuman va shahar hududidan o‘tgan xalqaro ahamiyatdagi avtomobil yo‘llari atrofida komleks shaklda 500 ta xizmat ko‘rsatish obyekti tashkil etilmoqda.
 Viloyatda 2021-yilda Mahalliylashtirish dasturi doirasida 69 ta loyihani amalga oshirish orqali 587 mlrd so‘mlik import o‘rnini bosuvchi mahsulotlar ishlab chiqarish belgilangan bo‘lib, joriy yilning I yarim yilligida 28 ta loyihani amalga oshirish orqali 40,7 mlrd so‘mlik mahsulotlar ishlab chiqarilgan.
 Viloyatda kambag‘allikni qisqartirish, aholini ijtimoiy qo‘llab-quvvatlash maqsadida “Temir daftar”, “Ayollar daftari”, “Yoshlar daftari”ga kiritilganlar bilan tizimli ish olib borilmoqda
 Masalan, birinchi bosqichda “Ayollar daftari”ga kiritilgan 32 ming 260 nafar xotin-qizning muammosi hal etilgan, ikkinchi bosqichda 38 ming 894 nafar xotin-qiz mazkur daftarga kiritilgan. 2021-yil 1-sentabr holatiga ko‘ra, 2-bosqichda “Ayollar daftari”ga kiritilgan xotin-qizlardan 42,2 foizining muammolari hal etilgan.
 Joriy yilda viloyat aholisi to‘liq tibbiy xatlovdan o‘tkazilib, hududlarning tibbiy xaritasi ishlab chiqilgan. Xatlov natijalariga ko‘ra, aholi salomatligi ko‘rsatkichlariga asosan aholi 4 ta guruhga bo‘lingan.
 Bugungi kunda viloyat bo‘yicha 3 va 4-guruhga kiruvchi jami 770 ming 102 nafar aholi to‘liq chuqurlashtirilgan tibbiy ko‘rikdan o‘tkazilgan va ko‘rsatmaga asosan tuman, viloyat va respublika darajasidagi tibbiyot muassasalarida davolash ishlari tashkil etilgan. 
 Shu bilan birga, viloyatni o‘rganish davomida ko‘plab ishlar amalga oshirilishi bilan bir qatorda, ayrim muammolar hamda yo‘l qo‘yilgan kamchiliklar mavjudligi ham kuzatildi. Jumladan:
 I. Hududlarni rivojlantirishga qaratilgan dasturlarni shakllantirish hamda ularning ijrosini ta’minlash
 Hududiy investitsiya dasturlarini shakllantirish jarayonida ayrim loyihalar tashabbuskorlarning imkoniyatlari o‘rganilmasdan dasturga kiritilganligi bois ijro muddati kelmasdan “istiqbolsiz” deb topilgan.
 Masalan, Qarshi tumanini 2020 — 2022-yillarda ijtimoiy-iqtisodiy rivojlantirish dasturiga kiritilgan sanoat, xizmat ko‘rsatish va qishloq xo‘jaligi sohalaridagi 19 ta loyiha 2020-yilning o‘zida “istiqbolsiz” deb topilib, tashabbuskorlar tomonidan rad etilgan. 
 2021-yilgi Investitsiya dasturi doirasida ayrim qurilish-ta’mirlash ishlarining belgilangan muddatdan ortda qolish holatlari mavjud. Masalan, 10-sentabrga qadar yakunlanishi belgilangan Qarshi tumanidagi 26-sonli maktabgacha ta’lim tashkilotida rekonstruksiya ishlari 29 foizga bajarilgan, 10-oktabrga qadar foydalanishga topshirilishi belgilangan Qarshi tumanining “Botosh” dahasida 4 qavatli yangi maktab qurilishi bo‘yicha hanuzgacha obyektning birinchi qavatini qurish ishlari yakunlanmagan.
 Shahrisabz tumanidagi “G‘ilon” mahallasida faoliyat yuritmayotgan maktabgacha ta’lim tashkilotini rekonstruksiya qilish ishlari joriy yilning 10-sentabriga qadar yakunlanishi belgilangan bo‘lsa-da, amalda qurilish ishlari 70 foizga bajarilgan. 
 II. Eksport prognozi rejasi ijrosi, mahalliylashtirish dasturi, kichik sanoat zonalari faoliyati
 Joriy yilning I yarim yilligida 28 ta loyiha doirasida import o‘rnini bosuvchi 40,7 mlrd so‘mlik mahsulot ishlab chiqarilgan bo‘lishiga qaramasdan 14 ta loyiha to‘liq quvvatda ishlamagan, natijada import o‘rnini bosuvchi mahsulot ishlab chiqarish hajmi 60 foizga ham yetmagan.
 Joriy yilning yanvar — avgust oylari uchun belgilangan eksport prognozi rejasi Mirishkor tumanida 83 foizga, Chiroqchi va Dehqonobod tumanlarida 78 foiz bajarilgan. Mahalliylashtirish dasturiga Chiroqchi va Kasbi tumanlaridan birorta ham loyiha kiritilmagan.
 Viloyatdagi kichik sanoat zonalarining mavjud imkoniyatlaridan to‘liq foydalanilmayapti, xususan, faoliyati yo‘lga qo‘yilgan korxonalar tomonidan ishlab chiqarilgan mahsulotlar eksporti yo‘lga qo‘yilmagan.
 Dehqonobod tumanida yetarli shart-sharoitlar mavjud bo‘lsa-da, bugungi kunga qadar kichik sanoat zonasini tashkil etish choralari ko‘rilmagan, Chiroqchi tumanining “Ayritom” xududidagi kichik sanoat zonasi 2018-yilda tashkil etilgan, biroq ushbu sanoat zonasida bugungi kunda faoliyat yuritayotgan korxona mavjud emas.
 O‘zbekiston Respublikasi Prezidentining 2021-yil 30-apreldagi “Maxsus iqtisodiy va kichik sanoat zonalari muhandislik-kommunikatsiya infratuzilmasini yanada rivojlantirish chora-tadbirlari to‘g‘risida”gi PQ-5101-son qaroriga asosan viloyatdagi 10 ta kichik sanoat zonasini tashqi muhandislik-kommunikatsiya tarmoqlari bilan ta’minlash belgilangan bo‘lib, ushbu maqsadda 28,3 mlrd so‘m mablag‘ ajratilishi nazarda tutilgan.
 Biroq Nishon, Yakkabog‘, G‘uzor, Mirishkor, Muborak, Shahrisabz, Qarshi tumanlari va Shahrisabz shahrida tashkil etilgan ushbu sanoat zonalarini tashqi muhandislik-kommunikatsiya tarmoqlari bilan ta’minlash bo‘yicha qurilish-montaj ishlari amalda boshlanmagan.
 Shuningdek, viloyatda joriy yilning yanvar — avgust oylari davomida 12 ming 237 ta yangi kichik biznes subyekti davlat ro‘yxatidan o‘tkazilgan bo‘lsa, 1 ming 368 ta kichik biznes subyekti o‘z faoliyatini to‘xtatgan.
 III. Tadbirkorlikni rivojlantirish, raqobat muhitini kengaytirish, mavjud resurslardan samarali foydalanish
 Viloyatda mahalliy hokimliklar tomonidan tadbirkorlik subyektlarining xususiy mulklari buzilishi natijasida yetkazilgan zararlarning kompensatsiya qilinmayotganligi, davlat organlari tomonidan tadbirkorlik subyektlari faoliyatini noqonuniy tekshirish holatlari mavjud.
 Viloyat bo‘yicha 2020-yil va 2021-yilning I choragida tadbirkorlik subyektlaridan kelib tushgan murojaatlarning 322 tasini ruxsatnoma va litsenziya olishdagi, 281 tasini infratuzilma tarmoqlariga ulanishdagi muammolar, 406 tasini soliq, 3,4 mingdan ortig‘ini buzilgan mol-mulk uchun kompensatsiya undirish masalalari tashkil etgan.
 Mahalliy hokimiyat organlari tomonidan so‘nggi ikki yilda 164 ta raqobatga zid qonun hujjatlari va harakatlar amalga oshirilgan. Xususan, mahalliy hokimliklar tomonidan Nishon tumanida 31 ta, Dehqonobod tumanida 29 ta, Kasbi tumanida 22 ta, G‘uzor tumanida 17 ta, Kitob tumanida 13 ta, Yakkabog‘ tumanida 11 ta raqobatga zid qarorlar qabul qilingan.
 Viloyatda iste’mol bozorining mahalliy mahsulotlar bilan to‘yinganlik darajasi past, iste’mol qilinayotgan oziq va nooziq-ovqat mahsulotlarining 60 — 65 foizi import qilinadi, tovar bozorlarida raqobat muhiti yetarli rivojlanmagan.
 Davlat xaridlari doirasidagi savdolarda raqobatni cheklovchi omillar saqlanib qolmoqda. Jumladan, 2021-yilning o‘tgan davri davomida o‘tkazilgan 413 ta tanlov (tender) savdolarida 486 ta monopoliyaga qarshi talablar buzilishi holatlari aniqlangan. Ularning 232 tasini savdolar o‘tkazishning qonun hujjatlarida belgilangan tartibini buzish, 114 tasini savdolarning tashkilotchilari yoki buyurtmachilari tomonidan ishtirokchilar faoliyatini muvofiqlashtirish, 79 tasini ishtirokchilar o‘rtasida affillanganlik holatlari kabi masalalar tashkil etgan.
 Viloyatda aholi bo‘sh turgan mablag‘larini banklarga omonat sifatida joylashtirishga jalb etish yuzasidan amaliy choralar ko‘rilmayapti, bu esa ushbu mablag‘larning xavf ancha yuqori bo‘lgan, “yashirin iqgisodiyot”ga olib boruvchi tadbirkorlik subyektlari yoki turli moliyaviy piramidalarga o‘tkazilishiga olib kelmoqda.
 Chekka hududlarda aholining moliyaviy savodxonligini oshirish bo‘yicha choralar ko‘rilmasligi davlat dasturlari orqali moliyalashtirilayotgan kredit mablag‘lari bozorining to‘yinishini, raqobatni rivojlantirishni, aholi moliyaviy to‘yinganligini cheklamoqda. 
 Viloyatda yirik bank muassasalari hisoblangan “Asakabank” tomonidan 8 ta, “Aloqabank” tomonidan 11 ta, “O‘zsanoatqurilishbank” tomonidan 15 ta, Milliy bank tomonidan 17 ta, “Hamkorbank” tomonidan 17 ta bankomat faoliyatini yo‘lga qo‘yilgan, xolos.
 IV. Mahalliy budjetning shakllantirilishi va mablag‘larning maqsadli yo‘naltirilishi
 Viloyatda soliq to‘lovchilarning budjet oldidagi mavjud boqimonda qarzdorligi (umidsiz hamda to‘lov muddati uzaytirilgan soliqlarsiz) 2021-yil 1-sentabr holatiga ko‘ra, 204,2 mlrd so‘mni tashkil etib, yil boshiga nisbatan 19,8 mlrd so‘mga yoki qariyb 8,9 foizga kamaygan.
 Ammo ushbu ko‘rsatkich yil boshiga nisbatan Muborak tumanida 2,4 barobar, G‘uzor tumanida 2,3 barobar, Shahrisabz shahrida 2,2 barobar, Qamashi tumanida 1,8 barobar, Qarshi shahrida 1,6 barobarga oshgan. 
 Viloyatda faoliyat ko‘rsatayotgan yuridik shaxslarning budjet to‘lovlari bo‘yicha ortiqcha to‘langan summalari joriy yilning I yarim yilligi holatiga 4 mlrd 164 mln so‘mni tashkil etgan.
 Tuman (shahar) budjetlarining qo‘shimcha manbalaridan foydalanishdan oldin amalga oshiriladigan xarajatlar xalq deputatlari mahalliy Kengashlari muhokamasiga qo‘yilishi bo‘yicha talabga to‘liq rioya etilmagan. 
 Xususan, G‘uzor tumanida 3 mlrd 651,7 mln so‘m, Qarshi shahrida 3 mlrd 512,9 mln so‘m, Mirishkor tumanida 1 mlrd 576,2 mln so‘m, Kasbi tumanida 830,5 mln so‘m, Chiroqchi tumanida 324 mln so‘m qo‘shimcha manbalar hisobidan mablag‘lar tegishli tuman (shahar) hokimlarining farmoyishlariga asosan sarflangandan keyingina mahalliy Kengashlarning qarorlari qabul qilingan.
 Tuman (shahar) budjetlarining joriy yil boshiga shakllangan erkin qoldiq mablag‘lari hamda choraklar yakuni bilan daromadlar prognozining oshirib bajarilgan qismi hisobidan jamoatchilik fikri asosida shakllantiriladigan tadbirlarga yo‘naltirilishi lozim bo‘lgan 10,6 mlrd so‘m mablag‘ning 5,4 mlrd so‘mi ushbu tadbirlar uchun yo‘naltirilgan.
 2020-yil davomida choraklar yakuni bilan daromadlar prognozining oshirib bajarilgan qismi hisobidan jamoatchilik fikri asosida shakllantirilgan tadbirlarni moliyalashtirishga Qarshi shahri, Chiroqchi, Nishon, Muborak, G‘uzor tumanlarida mablag‘ yo‘naltirilmagan. 
 Dehqonobod tumani budjetidan 2020-yil I choragida 260 mln so‘mni jamoatchilik fikri asosida yo‘naltirish maqsadida berilgan e’lon yuzasidan eng ko‘p ovoz olgan 2 ta tadbirga mablag‘ ajratilmagan.
 2020-yil III choragi yakunlariga ko‘ra, qo‘shimcha manbalarning kamida 10 foizini yo‘naltirish bo‘yicha Kitob tumanida 350,2 mln so‘m mablag‘ ajratish o‘rniga 150 mln so‘m, Kasbi tumanida 340 mln so‘m o‘rniga 139 mln so‘m mablag‘ ajratilgan.
 V. Aholini ish bilan ta’minlash tadbirlari samaradorligi, majburiy mehnatning oldini olish
 Bugungi kunda viloyat bo‘yicha ishsizlar soni 145,1 ming kishini, ishsizlik darajasi 10,9 foizni tashkil etadi. Bandlik dasturlari samaradorligi past, masalan, Chiroqchi tumanida joriy yilning o‘tgan davri mobaynida ish so‘rab murojaat etgan 11 ming 986 nafar ishsiz fuqaroning 4,3 foizi, Dehqonobod tumanida 4 ming 212 nafar ishsizning 7,1 foizi, Kasbi tumanidagi 12 ming 409 nafar fuqaroning 9,2 foizi ishga joylashtirilgan, xolos. 
 Joriy yilning yanvar — avgust oylarida 8 ming nafardan ortiq kasbga o‘qitilgan ishsiz fuqarolarning 35 foizi ishga joylashtirilmagan, masalan, Kasbi tumanida kasb-hunarga o‘qitish kurslarini tamomlagan 432 nafar fuqaroning 85 foizi, Kitob tumanida 328 nafar fuqaroning 74 foizi, Muborak tumanida 484 nafar fuqaroning 65 foizi, Dehqonobod tumanida 634 nafar fuqaroning 55 foizi ishga joylashtirilmagan.
 Mehnat yarmarkalari rasmiyatchilik uchungina tashkil etilayotganligi sababli kutilgan natijani bermayapti. Masalan, Qarshi tumanida o‘tkazilgan mehnat yarmarkalarida 89 ta tashkilot tomonidan jami 1 ming 635 ta bo‘sh ish o‘rni taklif etilgan bo‘lsa-da, amalda bor-yo‘g‘i 32 nafar (1,9 foiz) ishsiz fuqaro bo‘sh ish o‘rniga joylashtirilgan. O‘tkazilgan yarmarkalarda taklif etilgan bo‘sh ish o‘rinlariga nisbatan ishga joylashtirilganlar miqdori Qarshi shahrida 2,6 foizni, Yakkabog‘ va Qamashi tumanlarida 3,4 foizni, G‘uzor tumanida 4,7 foizni tashkil etgan.
 Korxona va tashkilotlar tomonidan mavjud bo‘sh ish o‘rinlarini yashirish yoki ma’lumot taqdim etmaslik holatlari bo‘yicha jami 326 ta holat aniqlanib, ushbu qonunbuzilish holatlari bo‘yicha mansabdor shaxslarga nisbatan Ma’muriy javobgarlik to‘g‘risidagi kodeksning 229-moddasiga asosan jami 753,7 mln so‘m miqdorida jarimalar qo‘llanilgan.
 Xodimlarni majburiy mehnatga jalb qilish holatlari bo‘yicha jami 17 ta murojaat kelib tushgan bo‘lib, o‘rganishlar davomida 16 ta holat o‘z tasdig‘ini topgan va tashkilot rahbarlariga nisbatan Ma’muriy javobgarlik to‘g‘risidagi kodeksning 51-moddasi 1-qismiga asosan jarima jazo choralari qo‘llanilgan (eng ko‘p holatlar qurilish ta’mirlash ishlarida 7 ta, obodonlashtirish sohasida 6 ta).
 VI. Aholini uy-joy bilan ta’minlash, kuz-qish mavsumiga tayyorgarlik holati
 O‘zbekiston Respublikasi Prezidentining 2021-yil 11-martdagi “Bozor tamoyillariga asoslangan ipoteka kreditlari orqali aholini uy-joy bilan ta’minlashga oid qo‘shimcha chora-tadbirlar to‘g‘risida”gi PF-6186-son Farmoniga asosan joriy yilda jami 2 ming 800 ta xonadonga ega bo‘lgan 107 ta ko‘p kvartirali uyni qurish belgilangan. 
 Yangi tartib asosida Qarshi (25 ta) va Shahrisabz (12 ta) shaharlarida qurilishi rejalashtirilgan 37 ta ko‘p kvartirali uydan 20 tasida bugungi kunga qadar tanlov savdolari o‘z nihoyasiga yetkazilmagan, shundan 9 ta ko‘p kvartirali uyni qurish bo‘yicha yer maydonlari sotuvga qo‘yilmagan.
 Shuningdek, Qarshi tumanini 2020-2020-yillarda ijtimoiy-iqtisodiy rivojlantirish dasturida tashabbuskorlar mablag‘lari hisobidan 2021-2022-yillar davomida “Qarshi — Beshkent” avtomobil yo‘lining tuman markazidan o‘tgan qismida infratuzilma obyektlarini o‘z ichiga olgan 72 ta zamonaviy ko‘p kvartirali uy qurish belgilangan bo‘lib, bugungi kunda ulardan 61 tasida qurilish ishlari boshlanmagan.
 Viloyat bo‘yicha jami 2 ming 27 ta ko‘p kvartirali uydan 408 tasi (20 foizi) ta’mirtalab ahvolda, ko‘p kvartirali uylarning tutash hududlarida 126 ta bolalar o‘yingohini qurish, 4794 p/m irrigatsiya tarmoqlarini ta’mirlash, 70 ming m2 uy oldi yo‘laklarini (trotuar) beton qorishmasi bilan qoplash, 972 ta tungi yoritish chirog‘ini o‘rnatish lozim.
 2021-2022-yillarda ko‘p kvartirali uylarni kuz-qish mavsumiga tayyorlash yuzasidan ularning tom qismini mukammal ta’mirlash bo‘yicha Kitob, Chiroqchi, Kasbi, Yakkabog‘ tumanlarida ishlar boshlanmagan. 
 Kirish yo‘laklarini ta’mirlash bo‘yicha ishlar rejaga nisbatan Qarshi tumanida 63 foizga (49 tadan 31 ta), Nishon tumanida 67 foizga (93 tadan 62 ta), Yakkabog‘ tumanida 68 foizga (37 tadan 25 ta) bajarilgan.
 O‘rganish davomida jami 34 ta (Nishon tumanida 5 ta, Qarshi, Yakkabog‘ tumanlari va Shahrisabz shahrida 3 tadan, G‘uzor, Dehqonobod, Kasbi, Kitob, Koson, Qamashi, Mirishkor, Muborak, Chiroqchi, Shahrisabz tumanlarida 2 tadan) ko‘p kvartirali uy o‘ta ta’mirtalab ahvolda ekanligi ma’lum bo‘ldi.
 Kuz-qish mavsumi yaqinlashganligini inobatga olib, 30 ta uyning tom qismini mukammal ta’mirlash, 94 ta kirish yo‘lagini ta’mirlash, 71 ta temir eshik o‘rnatish, 79 ta elektr taqsimlovchi shchitni ta’mirlash, 4 ta uyning yerto‘lasini va 33 ta uyning fasad qismini ta’mirlash zarur. 
 Qarshi tumanini 2020 — 2022-yillarda ijtimoiy-iqtisodiy rivojlantirish dasturida aholi turar joy binolari holatini yaxshilashga qaratilgan tadbirlar ijrosi ham ta’minlanmasdan qolgan.
 Xususan, “A.Navoiy”, “Bodomzor”, “Rovot”, “Do‘stlik”, “Quyi Beshkent” mahallalaridagi 20 ta ko‘p kvartirali uyning 1 ming 557 m2 tom qismini mukammal va joriy ta’mirlash, mazkur mahallalardagi ko‘p kvartirali uylarga 12 dona tandirxona qurish bo‘yicha hech qanday amaliy ish qilinmagan, 5 ta ko‘p kvartirali uyni ta’mirlash va rekonstruksiya qilish bo‘yicha ishlar boshlanmagan. 
 “Quyi Beshkent” mahallasidagi 36 xonadonli 10-ko‘p kvartirali uy avariya holatida bo‘lib, har qanday darajadagi texnogen holatda qulab tushish xavfi mavjud. “A. Navoiy” mahallasidagi 30-ko‘p kvartirali uyning faqat markaziy ko‘chaga qaragan orqa tomoni ta’mirlangan, uy oldidagi noqonuniy qurilishlar tartibga keltirilmagan, sanitariya-gigiyena talablariga mutlaqo javob bermaydi. 
 VII. Yo‘l infratuzilmasi, elektr energiyasi, tabiiy gaz, ichimlik suvi ta’minoti, oqova suv xizmati
 2021-yilgi Investitsiya dasturi doirasida umumiy qiymati qariyb 23 mlrd so‘m bo‘lgan 5 ta ko‘prikni rekonstruksiya qilish bo‘yicha tender savdolari nihoyasiga yetkazilmagan, 2 ta ko‘prikni rekonstruksiya qilish bo‘yicha dastlabki avans to‘lovlari moliyalashtirilmaganligi sababli qurilish-ta’mirlash ishlari hanuzgacha boshlanmagan.
 Maxsus iqtisodiy va kichik sanoat zonalari muhandislik-kommunikatsiya infratuzilmasini yanada rivojlantirish dasturi doirasida Koson, Yakkabog‘, Shahrisabz, Kasbi tumanlari va Qarshi shahridagi kichik sanoat zonalarida 9,1 km uzunlikdagi avtomobil yo‘llarini qurish bo‘yicha 7 ta obyektdan 3 tasida tanlov savdolari nihoyasiga yetkazilmagan, qolgan 4 ta obyektning loyiha-smeta hujjatlari ekspertizadan o‘tkazilmagan. 
 Xalqaro moliya institutlari ishtirokida “Qarshi — Shahrisabz — Kitob” yo‘nalishi bo‘yicha avtomobil yo‘lini rekonstruksiya qilish, “Taxtaqoracha” dovonida yangi pullik avtomobil tonnelini qurish loyihalari amalga oshirilmasdan qolmoqda.
 Co‘nggi yillarda bahor mavsumida Koson tumanining Olachabob va Raximso‘fi qishloqlaridagi adirliklardan sel kelishi aholi qatnoviga va hayotiga xavf tug‘dirayotganligi sababli mazkur qishloqlardan o‘tgan “Eski anhor” kanali ustiga yangi ko‘prik qurish maqsadga muvofiq. 
 Vazirlar Mahkamasining 2020-yil 27-avgustdagi “2020 — 2022-yillarda Qashqadaryo viloyatining Qarshi tumanini ijtimoiy-iqtisodiy rivojlantirish va kambag‘allikni qisqartirish chora-tadbirlari to‘g‘risida” 519-son qaroriga asosan tuman aholisining elektr ta’minotini yaxshilashga qaratilgan jami 40 ta tadbirdan 28 tasi 2020-yildan buyon bajarilmagan.
 Chiroqchi tumanida tashkil etiladigan “Chiroqchi” erkin iqtisodiy zonasi uchun “O‘ztransgaz” AJ tomonidan gaz taqsimlash stansiyasini qurish va 0,5 km gaz tarmog‘ini qurish, Yakkabog‘ tumanidagi “Jambul”, G‘uzor tumanidagi “Chaqar”, Shahrisabz shahridagi “Xo‘jamurod Baxshi”, Shahrisabz tumanidagi “Pillakashlik”, Qarshi tumanidagi “Rovot” kichik sanoat zonalariga 8,8 km tashqi gaz tarmoqlarini qurish uchun 1,2 mlrd so‘m budjet ssudasi ajratilishi rejalashtirilgan.
 “Hududgazta’minot” AJ tomonidan 2021-yil 24-avgustda talabnoma kiritilib, ssuda mablag‘larini maqsadli ajratish to‘g‘risida shartnoma rasmiylashtirilgan va Moliya vazirligiga kiritilgan, ammo bugungi kunga qadar budjet ssudasi ajratilmaganligi bois amaliy ishlar boshlanmagan.
 O‘zbekiston Respublikasi Prezidentining 2018-yil 28-29-yanvar kunlari viloyatga tashrifi hamda Chiroqchi tumanida o‘tkazilgan yig‘ilish yakunlari bo‘yicha bayonnomaning 7-bandiga muvofiq “Muborak gazni qayta ishlash zavodi” MChJ tomonidan Muborak tumani markazida oqova suv nasos stansiyalarini rekonstruksiya qilish uchun yetarli mablag‘ ajratilmaganligi (10 mlrd so‘m ajratilishi belgilangan, amalda 3,4 mlrd so‘m ajratilgan) sababli boshlangan ishlar yakuniga yetkazilmagan.
 O‘zbekiston Respublikasi Prezidentining 2020-yil 13-14-noyabr kunlari viloyatga tashrifi yakunlari bo‘yicha bayonnomaning 11-bandiga muvofiq G‘uzor tumanida ichimlik suvi ta’minotini bosqichma-bosqich yaxshilash maqsadida “O‘zbekneftgaz” AJ tomonidan 28 mlrd so‘m homiylik mablag‘i Moliya vazirligi huzuridagi Suv ta’minoti va kanalizatsiya tizimlarini rivojlantirish jamg‘armasiga o‘tkazilishi belgilangan, ammo bugungi kunga qadar ushbu mablag‘ning 2,8 mlrd so‘mi o‘tkazib berilgan. 
 Viloyatning Koson, Kasbi, Muborak, Mirishkor va Qarshi tumanlari aholisini toza ichimlik suvi bilan ta’minlash maqsadida Shahrisabz tumanida joylashgan “Hisorak” suv omboridan diametri Ø 1020 ÷ 1200 mm bo‘lgan yangi quvur tarmog‘ini tortib kelish, mavjud artezan quduqlarini ta’mirlash, yer osti suvini ichimlik suvi darajasida tozalovchi uskuna va inshootlarni o‘rnatish masalalarini o‘rganib chiqish maqsadga muvofiq.
 Viloyatning Shahrisabz tumani markazidan 80 km olisda va dengiz sathidan 2 ming metr balandlikda Tojikiston Respublikasi bilan chegaradosh hududda joylashgan Sarchashma qishlog‘ida aholi va qishloq xo‘jaligi ekinlarini suv bilan ta’minlashda 1975-yilda qo‘l kuchi bilan 4,2 km uzunlikda qazilgan kanaldan foydalaniladi.
 Mazkur hududda aholi sonining o‘sishi natijasida suv yetishmasligi fuqarolarning yashash tarziga o‘z ta’sirini ko‘rsatmoqda, shu bois 7,3 km uzunlikdagi dastlabki qiymati 2 mlrd so‘m bo‘lgan kanal qurish loyihasini ko‘rib chiqish maqsadga muvofiq.
 Vazirlar Mahkamasining 2020-yil 27-avgustdagi 519-son qaroriga asosan Yevropa tiklanish va taraqqiyot banki mablag‘lari hisobidan joriy yilda Beshkent shahridagi “Mevazor”, “Mustaqillik”, “Batosh”, “Yakkayog‘och”, “Mirmiron” mahallalarida oqova suv tarmog‘ini qurish loyihasi bo‘yicha amalda qurilish-ta’mirlash ishlari boshlanmagan.
 VIII. Agrosanoat sohasi bo‘yicha chora-tadbirlar ijrosi 
 Sug‘oriladigan yerlardan samarali foydalanish, qishloq xo‘jaligi ekinlari hosildorligi va tuproq unumdorligini oshirib borish borasidagi ishlar yetarli emasligi bois Nishon va Mirishkor tumanlarida paxtadan hosildorlik yildan yilga pasayib bormoqda.
 Masalan, Mirishkor tumanida paxta xom-ashyosini yetishtirish bo‘yicha shartnomaviy reja 2018-yilda 54 foizga (30,7 ming tonna), 2019-yilda 51 foizga (27,1 ming tonna), 2020-yilda 76 foizga (40,7 ming tonna) bajarilgan. G‘alla bo‘yicha shartnomaviy reja keyingi uch yilda bajarib kelinayotgan bo‘lsa-da, yalpi ishlab chiqarish 12 foizga, hosildorlik 3-4 sentnerga pasayib bormoqda, bunday holat Nishon tumanida ham mavjud.
 O‘rganish natijalariga ko‘ra, viloyat bo‘yicha jami 50,4 ming gektar maydonda suv tejovchi texnologiyalarni joriy qilish belgilangan bo‘lib, amalda reja 74 foizga (37,5 ming gektar), xususan, Mirishkor tumanida 39 foizga, Nishon tumanida 46 foizga bajarilgan.
 Viloyat bo‘yicha 14,1 ming gektar maydonida yomg‘irlatib sug‘orishni joriy etish bo‘yicha belgilangan reja amalda bor-yo‘g‘i 2 foizga (293 gektar) ijro etilgan. O‘rganilgan Mirishkor, Nishon, Kitob, Shahrisabz tumanlarida yomg‘irlatib sug‘orishni joriy etish ishlari boshlanmagan. 
 Suv sarfini aniqlaydigan gidropostlar joriy etish bo‘yicha Nishon va Mirishkor tumanlarida 30 — 35 foiz maydonlarga gidropostlar umuman o‘rnatilmagan, Kitob va Shahrisabz tumanlarida ushbu ko‘rsatkich 70-75 foizni tashkil etadi.
 Oziq-ovqat xavfsizligi bo‘yicha 2018 — 2020-yillarda kartoshka yetishtirish Shahrisabz tumanida 1000 gektarga, Kitob tumanida 930 gektarga kamaygan bo‘lib, o‘rganish davomida 2021-yil hosili uchun takroriy ekin sifatida deyarli kartoshka ekinlari ekilmaganligi ma’lum bo‘ldi. 
 O‘zbekiston Respublikasi Prezidentining 2020-yil 6-maydagi “Respublikada kartoshka yetishtirishni kengaytirish va urug‘chiligini yanada rivojlantirish chora-tadbirlari to‘g‘risida”gi PQ-4704-son qarori ijrosi yuzasidan biror-bir amaliy ish qilinmagan yoki keyingi ikki yilda kartoshka urug‘chiligi o‘z holiga tashlab qo‘yilgan. 
 Har yili ishlab chiqiladigan meva-sabzavot va boshqa turdagi qishloq xo‘jaligi ekinlari mahsulotlarining bor-yo‘g‘i 5 — 7 foizi eksport qilingan, 10 — 12 foizi qayta ishlovchi korxonalarga sotilgan.
 Viloyat hokimligi tomonidan 2021-yilda 45 ming gektar oborotdan chiqqan yerlarni o‘zlashtirish belgilangan bo‘lib, tuman hokimlari o‘z vaqtida qaror qabul qilmaganligi bois ijrosi to‘liq ta’minlanmagan. Masalan, Kitob tumanida o‘zlashtirilishi belgilangan 225 gektar maydondan 35 gektar o‘zlashtirilgan bo‘lsa, Mirishkor tumanida 597 gektar, Shahrisabz tumanida esa 4 ming 501 gektar maydondan bir gektar ham o‘zlashtirilmagan.
 IX. Ijtimoiy soha (maktabgacha ta’lim, xalq ta’limi, sog‘liqni saqlash masalalari)
 Viloyatdagi 792 ta mahalladan 95 tasida birorta ham maktabgacha ta’lim tashkiloti (MTT) mavjud emas. Masalan, Chiroqchi tumanidagi “Toshli” mahallasida bog‘cha yoshidagi bolalar soni 500 nafardan ortiqni tashkil etsa-da, ushbu mahalla hududida MTT faoliyati yo‘lga qo‘yilmagan.
 Bolalarni maktabgacha ta’lim bilan qamrab olish ko‘rsatkichi Chiroqchi tumanida 21,6 foizni, Qamashi tumanida 32,7 foizni, Dehqonobod tumanida 38 foizni, Kitob tumanida 44 foizni tashkil etadi.
 Kitob tumanidagi 3 ta MTT (12, 16, 18-sonli) kapital ta’mirga muhtoj, binolarda yoriqlar paydo bo‘lgan, isitish tizimi ishlamaydi. Tumanning “Obod” mahallasidagi 180 o‘rinli, “Oqsuv” mahallasidagi 210 o‘rinli bo‘sh turgan MTT binolari ta’mirlanmaganligi bois faoliyat yuritmayapti. “Obod qishloq” dasturi asosida ta’mirlangan 21, 25-sonli MTT jihozlanmay qolgan. 
 Mirishkor tumanidagi 6-sonli MTT 2019-yilgi Investitsiya dasturiga kiritilgan bo‘lib, shu kunga qadar amaliy ishlar boshlanmagan, muassasa oshxonasida sovutgich yetishmayotganligi sababli go‘sht va sut mahsulotlari sanitariya qoidalariga zid ravishda bitta muzlatgichda saqlanmoqda.
 2021-yilgi Investitsiya dasturi doirasida ta’mirlanib, foydalanish uchun topshirilgan 7 ta MTTni mebel va jihozlar bilan ta’minlash ishlari yakuniga yetkazilmagan.
 Viloyatdagi umumta’lim maktablarining 163 tasi kapital ta’mirga, 167 tasi rekonstruksiyaga muhtoj, 809 tasi tashkillashtirilgan ichimlik suvi tizimiga ulanmagan. Masalan, G‘uzor tumanidagi 78 ta maktabdan 19 tasi kapital ta’mirga, 18 tasi rekonstruksiyaga muhtoj, 74 tasi markazlashgan ichimlik suvi tizimiga ulanmagan. 
 Yakkabog‘ tumanida 102 ta maktabdan 62 tasi, Qamashi tumanida 95 ta maktabdan 83 tasi markazlashgan ichimlik suvi tizimiga ulanmagan. Kitob tumanida 95 ta maktabdan 24 tasining isitish tizimi ishlamaydi, buning oqibatida yilning qish oylarida qo‘lbola usulda yasalgan isitish moslamalaridan foydalaniladi. 
 Kitob tumanining “Varganza” mahallasidagi 52, 53, 54-sonli umumta’lim maktabida ta’lim tojik tilida olib borilib, hududda ta’lim o‘zbek tilida olib boriladigan maktablarga ehtiyoj mavjud. Boisi hududdagi 600 nafar o‘quvchi tuman markazidagi (35 km masofada) ta’lim o‘zbek tilida olib boriladigan maktablarga qatnab o‘qimoqda (vaholanki, hududdagi sobiq sanoat qurilish kolleji Qarshi davlat universitetiga amaliyot poligoni sifatida foydalanish uchun berilgan bo‘lib, amalda esa bugungi kunda umuman foydalanilmaydi).
 Mazkur tumanning tog‘li hududida joylashgan 260 o‘rinli 63-sonli maktab 1964-yilda umumiy ovqatlanish shoxobchasi sifatida qurilgan bo‘lib, foydalanishga yaroqsiz ahvolga kelib qolgan, mazkur maktabda bugungi kunda 455 nafar o‘quvchi ta’lim olmoqda, hududdagi sobiq Kitob agrobiznes kolleji binosi amaliyot poligoni sifatida foydalanish uchun O‘zbekiston Milliy universitetiga berilgan bo‘lib, amalda foydalanilmay kelinmoqda. 
 Joriy yilning 13-sentabr holatiga ko‘ra, viloyatda 2021-2022 o‘quv yilida umumta’lim maktablarining 1-sinfiga qabul qilingan 62 ming 640 nafar o‘quvchidan 26 ming 415 nafariga (42 foiz) “Prezident sovg‘asi” hanuzgacha yetkazilmagan.
 Viloyatdagi umumta’lim maktablari uchun 2021-yilda nashr qilinishi rejalashtirilgan darsliklarning 46 foizi yetkazib berilgan xolos, ushbu darsliklar to‘plamlarining 24 foizi to‘liq bo‘lmaganligi bois respublika “Transport va logistika xizmati” DUKning viloyat filiali omborxonasida saqlanmoqda. 
 2021-yilgi Investitsiya dasturi doirasida viloyatdagi 93 ta umumta’lim maktabini jihozlash belgilangan bo‘lib, shundan 36 tasiga mebel va jihozlar qisman yetkazib berilgan, qolgan 57 tasiga esa yetkazib berish kechikmoqda. 
 O‘rganishlar davomida viloyatning Chiroqchi tumanida aholini yuqori texnologiyali tekshirish uchun MSKT apparati bo‘lmaganligi sababli fuqarolar ushbu xizmatdan foydalanish uchun viloyat markaziga yoki Samarqand va Toshkent shaharlariga borishga majbur bo‘layotganligi ma’lum bo‘ldi.
 Mazkur tumanda 18 yoshgacha bo‘lganlar soni 180 ming nafarni tashkil etib, yil boshida aholi salomatligini xatlovdan o‘tkazish jarayonida 23,3 ming nafar bolalarda surunkali kasalliklar aniqlangan, ulardan 7 ming 308 nafari shifoxona sharoitida davolanishga muhtoj, dispanser nazoratdagi 22 ming 890 nafar boladan 760 nafari bolalikdan nogiron, shu bois tumanda bolalar shifoxonasi qurish maqsadga muvofiq. 
 Shu bilan birga, tumanda aholi soni ko‘pligini hamda hududning kattaligini hisobga olgan holda tibbiy xizmatni aholiga yaqinlashtirish maqsadida “Langar”, “Umakay”, “G‘allakor”, “Qahramon” mahallalarida birlamchi bo‘g‘in tibbiyot muassasasiga ehtiyoj mavjud.
 Respublika shoshilinch tibbiy yordam ilmiy markazi Qashqadaryo filiali tashkil etilgandan buyon viloyat aholisi soni 1 mln nafarga ko‘paygan (2 mln 361 mingdan 3 mln 367 mingga), filialga murojaatlar soni keskin ko‘payishi natijasida filial quvvati yuklamasi ham ortib bormoqda, shu bois filial quvvatini 300 o‘ringa ko‘paytirish zarurati mavjud.
 Respublika ixtisoslashgan kardiologiya ilmiy-amaliy tibbiyot markazi Qarshi filialida 2019-2020-yillarda 1 ming 999 nafar, joriy yilning o‘tgan davrida 1 ming 798 nafar bemorga yuqori texnologik amaliyotlar o‘tkazilgan bo‘lib, shundan 214 nafar bemorda ochiq usulda kardio-jarrohlik amaliyotlari bajarilgan.
 Viloyat bo‘yicha yurak tug‘ma nuqsoni bilan 1 ming 217 nafar bola dispanser hisobida turadi, bir yilda dispanser hisobida turgan bolalarning 94 nafari jarrohlik amaliyotini o‘tkazish uchun order asosida Respublika ixtisoslashtirilgan tibbiyot markazlariga yuboriladi.
 Filialning mavjud imkoniyatlari va yaratilgan shart-sharoitlardan foydalangan holda, uning negizida 15 o‘rinli bolalar kardio-jarrohlik bo‘limini tashkil etish maqsadga muvofiq, bu esa bir yilda 460 nafarga yaqin bolalarda kardio-jarrohlik amaliyotini o‘tkazish imkoniyatini beradi.
 X. Jinoyatchilik va huquqbuzarliklarning oldini olish
 Viloyatda 2021-yil 1-sentabr holatiga ko‘ra, 3 ming 108 ta jinoyat sodir etilgan bo‘lib, ushbu ko‘rsatkich o‘tgan yilning shu davriga nisbatan 70 foizga (1 ming 280 taga) ortgan, jinoyat qidiruv sohasidagi jinoyatlar soni 1 ming 872 tani tashkil etib, 64,2 foizga (732 taga) ko‘paygan. 
 Jinoyat sodir etish bo‘yicha eng ko‘p o‘sish holatlari Kasbi (2,8 barobarga), Qamashi (2,3 barobarga), Dehqonobod (2,2 barobarga), Qarshi (2 barobar) tumanlarida kuzatilgan.
 Viloyatda jinoyatchilik va huquqbuzarlik ko‘rsatkichlari bo‘yicha 336 ta mahalla “yashil” hudud etib belgilangan bo‘lsa, 298 ta mahalla “qizil”, 158 tasi esa “sariq” toifaga kiritilgan.
 Viloyatda og‘ir va o‘ta og‘ir jinoyatlar ham o‘tgan yilning mos davriga nisbatan qariyb 80 foizga (425 tadan 762 taga) ko‘paygan, ushbu turdagi jinoyatlarning 28,5 foizi Qarshi shahrida sodir etilgan. Mazkur turdagi jinoyatlar Kasbi tumanida 4 barobarga (8 tadan 34 taga), Qamashi tumanida 3 barobarga (11 tadan 34 taga), Shahrisabz tumanida 2,6 barobarga (14 tadan 36 taga), Mirishkor tumanida 2,4 barobarga (9 tadan 22 taga), Shahrisabz shahrida 2 barobarga (24 tadan 50 taga) ko‘paygan.
 Sodir etilgan jinoyatlardan 1 ming 828 tasining (shundan 963 tasi mahallada sodir etilgan) yoki 58,8 foizining oldini olish mumkin bo‘lgan jinoyatlar tashkil etgan, jinoyatlarning 5,6 foizi (173 ta) muqaddam sudlangan, 26,3 foizi (817 ta) ishlamaydigan shaxslar tomonidan sodir etilgan.
 Viloyatda xotin-qizlar tomonidan sodir etilgan jinoyatlar 32 foizga (158 tadan 209 taga), voyaga yetmaganlar o‘rtasidagi jinoyatlar soni esa 82 foizga (23 tadan 42 taga) ko‘paygan.
 Viloyatda joriy yilning yanvar — avgust oylarida korrupsiya va budjet mablag‘larini talon-toroj qilish bilan bog‘liq 374 ta jinoyat sodir etilgan bo‘lib, ushbu ko‘rsatkich o‘tgan yilning shu davriga nisbatan 212 taga (2,3 barobarga) ortgan, mazkur jinoyatlar oqibatida 44 mlrd. so‘m miqdorida moddiy zarar yetkazilgan. 
 Xususan, budjet mablag‘larini talon-toroj qilish holatlari bank tizimida 18 mlrd so‘mni, qurilish sohasida 5,4 mlrd so‘mni, xalq ta’limi tizimida 5,2 mlrd so‘mni, qishloq xo‘jaligida 1 mlrd 285 mln so‘mni, sog‘liqni saqlash tizimida 870 mln so‘mni, maktabgacha ta’lim tizimida 580,5 mln. so‘mni tashkil qilgan.
 Korrupsiya holatlari asosan xalq ta’limi (56 nafar), qurilish (45 nafar), bank (22 nafar), maktabgacha ta’lim (17 nafar), tibbiyot (9 nafar), ichki ishlar (8 nafar) tizimidagi shaxslar tomonidan sodir etilgan.
 Viloyatda 2020-yilda 1 ming 215 nafar tazyiq va zo‘ravonlikdan jabrlangan xotin-qizga himoya orderi berilgan bo‘lsa, ushbu ko‘rsatkich joriy yilning o‘tgan davri mobaynida 2 ming 951 nafarni tashkil etgan. 
 Mazkur ko‘rsatkich Qarshi tumanida 18,4 barobarga (17/313), G‘uzor tumanida 18,1 barobarga (7/127), Dehqonobod tumanida 14 barobarga (19/267), Chiroqchi tumanida 13 barobarga (16/197), Muborak tumanida 11,5 barobarga (15/172), Yakkabog‘ tumanida 10,5 barobarga (20/210) ko‘paygan.
 XI. “Ayollar daftari”ga kiritilgan xotin-qizlar bi